送陳仁叔之越
作者：陳鑒之
朝代：宋

paragraphs: 生世可無友，吾友得仁叔。
行己嚴尺度，色夷氣清穆。
蠅頭觀世態，麈尾露心曲。
大江渺愁人，風欲飽帆腹。
重陽兩日是，不共一杯菊。
吾儕跡浮萍，同是客京轂。
作討俱出此，正爾未免俗。
倘有廩可指，一笑如魯肅。
寒窗共短檠，何用戒征軸。
所以窮杜陵，恨欠突兀屋。
波寒凈沙石，露重老林木。
莫言衣带水，後會殊未卜。
越山君舊遊，我亦曾寄目。
邇來平安否，細與問修竹。